SKRIFTLIG FORESPØRGSEL E-1401/03

af Alexander de Roo (Verts/ALE) til Kommissionen

(16. april 2003)

Om: Vaccination af hobbydyr

Som (in)direkte følge af den grasserende klassiske fuglepest (aviær influenza) i Nederlandene slår man som forebyggende foranstaltning også fjerkræ ned, der holdes af hobbyopdrættere i visse regioner. Det drejer sig om høns, kalkuner, perlehøns, ænder, gæs, svaner, vagtler, duer, fasaner, påfugle, agerhøns og fugle, der løber (strudser, emuer og nandoer), og duer, der ikke holdes med henblik på konsum.

På indeværende tidspunkt oplyser ministeriet for landbrug, natur og fiskeri, at vaccination af dyr, som er modtagelige for aviær influenza, ikke er noget alternativ til bekæmpelse af denne sygdom. Ifølge italienske kilder fremstilles der i Italien en mikstur med en vaccine mod den klassiske fuglepest, som med regelmæssige mellemrum grasserer i Italien. Intervet, som er en del af Akzo-Nobel og førende på markedet inden for veterinærvacciner hævder, at det har udviklet en markørvaccine, som kunne hjælpe den nederlandske regering og fjerkræopdrættere til effektivt at bekæmpe denne epidemi (jf. Intervet-webstedet: http://www.intervet.com/contentframe.asp?content=http:/www.intervet.com/news/comp_news/default.asp).

Det er muligt at vaccinere mod aviær influenza, og dette praktiseres også i en række lande. I andre dele af verden anvender Intervet allerede en række vacciner mod aviær influenza. I Europa foretrækker man primært en vaccinefri bekæmpelse for at imødegå yderligere handelssanktioner. Den Europæiske Unions medlemsstater skal anmode Kommissionen om tilladelse til vaccination. Under en epidemi kan der anvendes en ringvaccination eller regional vaccination med henblik på at hindre, at virussen spreder sig yderligere, eller når der ikke findes tilstrækkelig kapacitet til destruering af dyrebestande. Under den seneste epidemi i Italien har myndighederne f.eks. anmodet om tilladelse til vaccination i et bestemt område.

Kommissionen bedes oplyse, om en medlemsstat kan give tilladelse til vaccination af hobbydyr mod klassisk fuglepest?

Svar afgivet på Kommissionens vegne af David Byrne

(2. juni 2003)

Det fremgår af artikel 16 i Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(1), at vaccination mod aviær influenza kun må finde sted som supplement til de bekæmpelsesforanstaltninger, der træffes, når sygdommen er brudt ud og under iagttagelse af visse bestemmelser.

Navnlig skal beslutningen om at indføre vaccination træffes af Kommissionen i samarbejde med den pågældende medlemsstat inden for rammerne af Den Stående Komité for Fødevarekæden og Dyresundhed. Den pågældende medlemsstat kan efter meddelelse til Kommissionen imidlertid beslutte at foretage nødvaccination omkring udbrudsstedet, for så vidt grundlæggende fællesskabsinteresser ikke bringes i fare og som en nødforanstaltning. Denne beslutning skal behandles af Kommissionen og af Den Stående Komité for Fødevarekæden og Dyresundhed. Kommissionen kan derefter vedtage yderligere hensigtsmæssige foranstaltninger i denne forbindelse.

Fjerkræ, der ikke holdes med henblik på fremstilling af kød eller æg til konsum eller genopretning af bestanden, er eksplicit ikke omfattet af de kontrolforanstaltninger, som direktiv 92/40/EØF indeholder bestemmelser om. Opdages sygdommen i andre fugle end fjerkræ, som holdes til erhvervsmæssige formål, skal den pågældende medlemsstat dog give meddelelse til Kommissionen om de foranstaltninger, som den måtte træffe. Kommissionen kan derefter vedtage yderligere hensigtsmæssige foranstaltninger under henvisning til Rådets direktiv 90/425/EØF(2) om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked.

I forbindelse med det nuværende udbrud af aviær influenza i Nederlandene har Kommissionen faktisk allerede vedtaget en række foranstaltninger, som supplerer de minimumsforanstaltninger, som direktiv 92/40/EØF indeholder bestemmelser om, herunder for meget nylig en foranstaltning vedrørende vaccination af fugle, som holdes i zoologiske haver(3).

(1) EFT L 167 af 22.6.1992.

(2) EFT L 224 af 18.8.1990.

(3) Kommissionen vedtog beslutningen den 25. april 2003, EUT L 105 af 26.4.2003.